РЕШЕНИЕ ЗА ИЗПЪЛНЕНИЕ (ЕС) 2015/495 НА КОМИСИЯТА
от 20 март 2015 година
за определяне на списък за наблюдение на вещества в рамките на обхващащ целия Европейски съюз мониторинг в областта на политиката за водите, в съответствие с Директива 2008/105/ЕО на Европейския парламент и на Съвета
(нотифицирано под номер C(2015) 1756)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/105/ЕО на Европейския парламент и на Съвета от 16 декември 2008 г. за определяне на стандарти за качество на околната среда в областта на политиката за водите, за изменение и последваща отмяна на директиви 82/176/ЕИО, 83/513/ЕИО, 84/156/ЕИО, 84/491/ЕИО, 86/280/ЕИО на Съвета и за изменение на Директива 2000/60/ЕО на Европейския парламент и на Съвета (1), и по-специално член 8б, параграф 5 от нея,
като има предвид, че:
(1)
В член 8б, параграф 1 от Директива 2008/105/ЕО е предвидено да се изготви списък за наблюдение, който първоначално да съдържа най-много 10 вещества или групи вещества, за които да се събират данни от мониторинг на територията на целия ЕС, с цел подпомагане на бъдещите дейности за приоритизиране в съответствие с член 16, параграф 2 от Директива 2000/60/ЕО на Европейския парламент и на Съвета (2). Този списък следва да включва индикация за матриците, върху които да се упражнява мониторинг, както и за възможните методи за анализ, които не водят до прекомерни разходи.
(2)
В член 8б от Директива 2008/105/ЕО са определени, inter alia, условията и редът за провеждането на мониторинг на включените в списъка за наблюдение вещества, за докладване от страна на държавите членки на резултатите от мониторинга и за актуализиране на списъка.
(3)
Веществата в списъка за наблюдение следва да се избират сред онези вещества, за които наличната информация сочи, че могат да пораждат съществен риск на равнището на ЕС за водната среда или посредством нея, но съответните мониторингови данни за тях са недостатъчни за достигане до заключение относно реално пораждания от тях риск. Веществата, за които следва да се разгледа дали да бъдат включени в списъка за наблюдение, са силно токсичните вещества, използвани в много държави членки и изпускани във водни среди, за които не се провежда или много рядко се провежда мониторинг. При този процес на подбор следва да се взема предвид информацията, описана в член 8б, параграф 1, букви от а) до е) от Директива 2008/105/ЕО, като особено внимание следва да се обръща на новопоявяващите се замърсители с бързорастящо значение (emerging pollutants).
(4)
Мониторингът на включените в списъка за наблюдение вещества следва да осигурява висококачествени данни за техните концентрации във водната среда, които да са подходящи за използване за оценки на риска във връзка с определянето на приоритетни вещества, в рамките на самостоятелно преразглеждане съгласно член 16, параграф 4 от Директива 2000/60/ЕО. При този вид преразглеждане следва да се обсъжда въпросът за включване в списъка на приоритетните вещества на веществата, за които е установено че пораждат значителен риск. Също така следва да бъде определен съответен стандарт за качество на околната среда, който да бъде спазван от държавите членки. Предложението за включване на дадено вещество в списъка на приоритетните вещества би било предмет на оценка на въздействието.
(5)
В съответствие с член 8б, параграф 1 от Директива 2008/105/ЕО, веществата диклофенак, 17-бета-естрадиол (E2) и 17-алфа-етинилестрадиол (EE2) следва да бъдат включени в първия списък за наблюдение с оглед събирането на мониторингови данни, за да се улесни определянето на подходящи мерки по отношение на риска, пораждан от тези вещества. В списъка за наблюдение трябва да бъде включено и веществото естрон (Е1) поради неговата химична близост с веществото 17-бета-естрадиол, на което естронът е продукт при разлагане.
(6)
През 2014 г. Комисията събра данни за няколко други вещества, които могат да бъдат включени в списъка за наблюдение. Тя взе предвид източниците на информация, посочени в член 8б, параграф 1 от Директива 2008/105/ЕО, и проведе консултации с експерти от държавите членки и с групи от заинтересовани страни. Проведен бе процес на подреждане. При него бяха разгледани по-специално веществата, които бяха близо до приоритизиране при последното преразглеждане на приоритетните вещества, но за които бяха необходими допълнителни мониторингови данни за потвърждаване на наличието на значителен риск. Разгледани бяха също и редица други вещества, определени като потенциални замърсители с бързорастящо значение, за които няма или има малко налични мониторингови данни. Определен бе поражданият от всяко от тези вещества риск въз основа на наличната информация за тяхната присъща вредност и експозицията на околната среда към тях. Експозицията бе оценена въз основа на данни за обема на тяхното производство и употреба, с отчитане на данни от реален мониторинг.
(7)
В процеса на събиране на данни за веществата в първоначалния списък за някои от тези вещества бе намерена допълнителна мониторингова информация. Наличието на надеждни и актуални данни за поне четири държави членки бе счетено за достатъчно за решението да не се включват съответните вещества в списъка за наблюдение. Когато тези вещества отпаднаха, заедно с някои други вещества, за които има значителни съмнения за токсичност, или чиято употреба се очакваше да приключи, най-високо в подреждането бяха поставени следните вещества: оксадиазон, метиокарб, 2,6-дитрет-бутил-4-метилфенол, триалат, четири неоникотиноидни пестициди, макролидният антибиотик еритромицин и 2-етилхексилов 4-метоксицинамат. Поради това тези вещества следва да бъдат включени в списъка за наблюдение, с техните номера по регистъра на Chemical Abstracts Service (CAS) и регистъра на Европейския съюз (EU). Също и за пети неоникотиноиден пестицид и за два други макролидни антибиотика бе определено, че потенциално могат да пораждат значителен риск. Възможността вещества с еднакъв начин на действие да имат адитивни ефекти е допълнителен довод да се предложи тяхното едновременно включване в списъка за наблюдение. Следва да се осигури възможност за едновременно анализиране на неоникотиноидите, както и на макролидните антибиотици, като бъдат съответно групирани в списъка.
(8)
В съответствие с член 8б, параграф 1 от Директива 2008/105/ЕО, Комисията идентифицира възможни методи за анализ на предложените вещества. Границата на откриване при съответния метод трябва да е поне толкова ниска колкото е прогнозната непредизвикваща ефект концентрация на всяко вещество в съответната матрица. Ако новопоявила се информация доведе до намаление на стойността на прогнозната непредизвикваща ефект концентрация за определени вещества, възможно е да се наложи максимално приемливата граница на откриване по съответен метод да се намали докато тези вещества продължават да са в списъка. Не се очаква методите за анализ да водят до прекомерни разходи.
(9)
За да има сравнимост, мониторингът на всички вещества следва да се извършва в изцяло водни проби. Но възможно е за веществото 2-етилхексилов 4-метоксицинамат да е уместно мониторингът да се извършва в проби от суспендирани частици или утайки, поради неговата склонност към отделяне в такъв вид матрица.
(10)
Мерките, предвидени в настоящото решение, са в съответствие със становището на Комитета, създаден съгласно член 21, параграф 1 от Директива 2000/60/ЕО,
ПРИЕ НАСТОЯЩОТО РЕШЕНИЕ:
Член 1
Първият списък за наблюдение на вещества в рамките на обхващащ целия Европейски съюз мониторинг по член 8б от Директива 2008/105/ЕО е определен в приложението към настоящото решение.
Член 2
Адресати на настоящото решение са държавите членки.
Съставено в Брюксел на 20 март 2015 година.